
IGAZSÁGÜGYI ÉS RENDÉSZETI MINISZTÉRIUM


ELŐTERJESZTÉS

az Országos Érdekegyeztető Tanács részére
a munkaügyi perek tárgyi költségmentességének megszüntetéséből eredő helyzet kezeléséről
Budapest, 2009. február
I. Előzmények:
A jogi segítségnyújtásról szóló 2003. évi LXXX. törvénynek (Jst.) a polgári peres eljárásra vonatkozó, 2008. január 1-jén hatályba lépett rendelkezései több vonatkozásban megváltoztatták a bírósági költségkedvezményi rendszer szabályait. Az egyik fontos változás a tárgyi költségmentesség átalakítása tárgyi költségfeljegyzési joggá. A módosuló törvényi szabályozás /Polgári perrendtartásról szóló 1952. évi III. törvény (Pp.), Jst./ egyértelműen meghatározta a végrehajtási szabályozás irányát is, ezért szükségképpen át kellett alakítani a költségmentesség alkalmazásáról a bírósági eljárásban című 6/1986. (VI. 26.) IM rendelet (továbbiakban: Kmr.) azon rendelkezéseit is, amelyek a tárgyi költségmentesség eseteit határozták meg. A jogi segítségnyújtás igénybevételének részletes szabályairól szóló 56/2007. (XII. 22.) IRM rendelet 2008. február 6-i hatállyal módosította a Kmr-t, és így a munkaügyi perekben fellépő munkavállalókat ez időtől tárgyi költségfeljegyzési jog illeti meg.

II. A munkaügyi perekben fellépő munkavállalókat a módosítást követően (jelenleg) megillető jogosítványok, kedvezmények tartalma:

Tárgyi költségfeljegyzési jog esetében a Pp. 84. § (1) bekezdésének b) pontja alá eső költségeket az állam előlegezi (kivéve azokat a költségeket, melyeket a fél a tárgyi költségfeljegyzési jog ellenére is köteles megelőlegezni), továbbá a felet megilleti az illetékfeljegyzési jog is. A tárgyi költségfeljegyzési jog másik fontos tartalmi eleme, hogy amennyiben a felet a bíróság a perköltség megfizetésére kötelezi, az állam által előlegezett költségeket és a feljegyzett illetéket köteles az államnak megfizetni. 
Leegyszerűsítve: a tárgyi költségfeljegyzési jogban részesülő fél mentesül a költségek előlegezésének terhe alól, azonban pervesztessége esetén köteles az állam által előlegezett költségeket visszatéríteni.
Természetesen a munkaügyi perekben fellépő munkavállalók is kérelmezhetik a bíróságtól a személyes költségmentesség engedélyezését, az általános jogszabályi feltételek mellett. Ezek szerint a bíróság annak a félnek engedélyezi a személyes költségmentességet, akinek a jövedelme (munkabére, nyugdíja, egyéb rendszeres pénzbeli juttatása) nem haladja meg a munkaviszony alapján megállapított öregségi nyugdíj mindenkori legkisebb összegét, vagyona pedig – a szokásos életszükségleti és berendezési tárgyakon felül – nincs. Költségmentességben kell részesíteni – jövedelmi és vagyoni helyzetének vizsgálata nélkül – azt a felet is, aki rendszeres szociális segélyt kap.

Kivételesen költségmentességet lehet engedélyezni akkor is, ha a fél jövedelme a fenti összeget meghaladja, de a bíróság a fél egyéb körülményeinek figyelembevételével megállapítja, hogy a fél létfenntartása veszélyeztetett.
Végül feltétlenül szót kell ejteni az állam által a rászorultak számára biztosított eljárásjogi képviselet (pártfogó ügyvédek) új szabályozásáról. 2008. január 1-jétől az Igazságügyi Hivatal jogi segítségnyújtó szolgálatai engedélyezik a korábbiaknál kedvezőbb feltételek alapján – egyebek mellett a munkaügyi perekben is – a pártfogó ügyvéd igénybevételét, és e szolgáltatáshoz – főszabály szerint – már nem kirendelés útján, hanem a névjegyzékből történő kiválasztással juthat a támogatás jogosultja.
III. A kialakult helyzet megoldására tett kísérlet iránya, keretei:

A munkaügyi perek kedvezményrendszerének átalakítása miatt különféle érdekképviseleti szervezetektől érkezett megkeresések nyomán 2008. tavaszán kezdődtek egyeztetések a szakszervezetekkel.  Ezek alapján az Igazságügyi és Rendészeti Minisztérium (IRM) előkészítésében a kormányzati oldal egy javaslatot dolgozott ki, melyet az OÉT 2008. július 4-i ülésére beterjesztett. 

Ennek lényege: A munkaügyi perekben fellépő munkavállalót – a tárgyi költségfeljegyzési jogon túlmenően – egy sajátos, csak e személyi kör számára biztosítható személyes költségmentesség illetné meg. E költségmentesség nem a fél vagyoni-jövedelmi viszonyai alapján, hanem a per által érintett munkaviszonyból származó átlagkereset meghatározott mértékéig illetné meg a munkavállalókat és azt kérelem nélkül, a bíróság hivatalból állapítaná meg azt. Határértékként a más támogatási rendszerben (áldozatsegítés, jogi segítségnyújtás) már használt viszonyszám, a nemzetgazdasági bruttó átlagkereset tárgyévet megelőző második év – a KSH által közzétett – mértékét (2008-ban 171.200 Ft), mint nettó átlagkeresetet javasoltuk olyan mérceként meghatározni, amelyet meg nem haladó átlagkereset esetén a munkavállaló felet személyes költségmentesség illette volna meg. (Ez 300.000 Ft meghaladó bruttó jövedelmet jelent.) Emellett természetesen alkalmazhatóak lennének a személyes költségmentesség általános szabályai is, aminek akkor lenne gyakorlati jelentősége, ha egy viszonylag magas (a fenti mértéket meghaladó) keresetű munkavállaló az állását veszti el, ilyenkor ugyanis a perindításkor (ha más jövedelme vagy vagyona nincs) jövedelemmel nem rendelkezik, így az általános személyes költségkedvezményben is részesülhet.
IV. A javaslattal kapcsolatos álláspontok, és a munkajogi bizottsági tárgyalások:
A 2008. július 4-i OÉT ülésen nem született konszenzus; a munkáltatói oldal az új jogi szabályozás hatályban tartását javasolta, a munkavállalói oldal pedig elsődlegesen a korábbi szabályozási helyzet (tárgyi költségmenteség) visszaállítását követelte. Arra az esetre, ha a Kormány mégsem lenne hajlandó a tárgyi költségmentesség visszaállítására, a fenti konstrukció szerinti, de az IRM által javasoltnál lényegesen magasabb keresethatárhoz kötötte volna a mentességet. 
Konkrét javaslatként az un. járulékhatár fogalmazódott meg (2008-ban bruttó 7. 200. 000 Ft) a szakszervezetek részéről.

Simon Gábor államtitkár úr (SZMM) az ügyben szükségesnek tartotta a konszenzus kialakítását, ezért javaslatára a testület további egyeztetésről döntött. 
Az OÉT Munkajogi Bizottságának 2008. szeptember 3-i ülésén az álláspontok nem közeledtek, minden érintett fél fenntartotta az ügyben kialakított álláspontját azzal, hogy a munkavállalói oldal szerint nem kell háromoldalú egyetértés, a kormányoldal a kedvezmény mértékéről folytasson tárgyalást az érdekképviseleti szervekkel. 

Az OÉT Munkajogi Bizottságának 2009. január 28-i ülését megelőzően mindhárom oldal írásban fogalmazta meg az üggyel kapcsolatos álláspontját. A kormányoldal beadványában és a bizottság ülésén szóban is jelezte, hogy tavaly nyáron mindhárom fél a várakozásai alapján, egyfajta hipotézis mentén fogalmazta meg véleményét, mára azonban eltelt egy év, és felgyülemlett bizonyos jogalkalmazói tapasztalat. Erre (például az OIT Hivatala által rendelkezésünkre bocsátott 2008. I-III. negyedévi bírósági ügyforgalmi adatokra) alapozva állítottuk, hogy a jogszabály-módosítások a jogalkotói elvárásokat igazolták, hiszen a kb. 10%-os mértékű visszaesés a munkaügyi perek számában nem tekinthető túlzott mértékűnek. Figyelemmel arra, hogy a módosítás egyik nem titkolt célja éppen az volt, hogy a megalapozatlan igényérvényesítéseket szorítsuk vissza, ez a csökkenés éppen a jogalkotói elvárásokat igazolhatja. Javasoltuk, hogy a fentiekre, valamint megváltozott pénzügyi, gazdasági és foglalkoztatási helyzetre tekintettel tekintsük át, hogy milyen korrekcióra van ma ténylegesen szükség és lehetőség. 

A javaslat előterjesztése óta eltelt időszakban bekövetkezett változásokat, a költségvetés teherviselő képességét figyelembe véve ma irreálisnak kell tekintenünk egy olyan típusú támogatást, amely akár félmillió forintot is meghaladó átlagkeresetű személyi kör számára biztosít korlátlan perlési kedvezményt, mentesítve a perköltségviselés mindenfajta kockázatától. A fentiek miatt a munkáltatói oldal álláspontját nem támogatjuk.

A perbe bocsátkozó munkavállalókat ma megillető kedvezmények;

· a tárgyi költségfeljegyzési jog, 
· az általános személyes költségmentesség (amelyet a munkáját elvesztő munkavállaló számára gyakorlatilag mindig engedélyez a bíróság), valamint 
· a pártfogó ügyvédi képviselet lehetőségének a korábbiaknál tágabb személyi kör számára történő biztosítása/ 
garantálják a bírósághoz fordulás jogának tényleges gyakorlását, a megalapozott jogérvényesítést, kiemelve azt, hogy a munkavállalók a jelenlegi szabályozási körülmények között is kedvezőbb helyzetben vannak más jogkereső állampolgárokhoz képest. 
A rendelkezésre álló bírósági ügyforgalmi adatok megítélésünk szerint nem igazolták a szabályozás módosításával kapcsolatos aggodalmakat és semmiképpen nem indokolják radikális, a jogalkalmazási tapasztalatokat figyelmen kívül hagyó változtatásokat.
Budapest, 2009. február 20.

